โบอิง F-15EX อีเกิลทู

โบอิง F-15EX อีเกิลทู (Boeing F-15EX Eagle II) เป็นเครื่องบินขับไล่พหุภารกิจของสหรัฐอเมริกา ที่พัฒนามาจาก F-15E สไตรค์อีเกิล เครื่องบินรุ่นนี้เกิดขึ้นจากการศึกษาของกระทรวงกลาโหมสหรัฐในปี 2018 เพื่อตอบโจทย์การทดแทนฝูงบินยุทธวิธีของกองทัพอากาศสหรัฐ ที่มีอายุการใช้งานมากขึ้นจากการปรับลดการปรับปรุงยุคใหม่ โดยเฉพาะการผลิต F-22 ที่ถูกจตัดงบประมาณหลังสงครามเย็น F-15EX เป็นรุ่นหนึ่งของ F-15 Advanced Eagle ซึ่งเป็นการพัฒนาต่อยอดจากแบบ F-15E ที่เดิมทีออกแบบสำหรับการส่งออก โดยได้มีการปรับปรุงโครงสร้างภายใน ระบบควบคุมการบิน และอุปกรณ์อิเล็กทรอนิกส์การบิน เครื่องบินถูกผลิตโดยฝ่ายงานที่เซนต์หลุยส์ของบริษัทโบอิง (เดิมคือแมคดอนเนลล์ดักลาส) 
โครงการ Advanced Eagle เริ่มต้นจาก F-15SA (Saudi Advanced) ของซาอุดีอาระเบียที่บินครั้งแรกในปี 2013 และต่อมาคือ F-15QA (Qatari Advanced) ของกาตาร์ในปี 2020 ส่วนรุ่นหลักอย่าง F-15EX บินครั้งแรกในปี 2021 โดยอาศัยสายการผลิตส่งออกที่ยังดำเนินอยู่เพื่อช่วยลดต้นทุนและเร่งการส่งมอบให้กับกองทัพอากาศสหรัฐ F-15EX เข้าประจำการเมื่อกรกฎาคม 2024 Advanced Eagle มีเป้าหมายในการเข้ามาทดแทน F-15C/D ที่ยังคงเหลืออยู่ในกองทัพอากาศและกองกำลังพิทักษ์ชาติสหรัฐ โดยเฉพาะภารกิจป้องกันน่านฟ้าและการป้องกันมาตุภูมิ อีกทั้งยังทำหน้าที่เป็นแพลตฟอร์มที่คุ้มค่าในการบรรทุกอาวุธโจมตีระยะไกล ทั้งนี้ Advanced Eagle ถือเป็นมาตรฐานปัจจุบันในสายการผลิต F-15 
โครงเครื่องของ F-15EX ถูกออกแบบใหม่หมดให้รองรับอายุการใช้งานถึง 20,000 ชั่วโมงบิน ซึ่งมากกว่า F-15C/D, F-15E และ F-16 Block 50/70 ที่มีอายุใช้งานประมาณ 8,000–12,000 ชั่วโมงบินเท่านั้น ถือว่าทนทานที่สุดในบรรดาเครื่องบินขับไล่ยุคที่ 4.5
ขีดความสามารถ.
F-15EX ใช้เครื่องยนต์เทอร์โบแฟน GE F110-GE-129 จำนวนสองหน่วย ซึ่งให้แรงขับสูงสุดประมาณ 29,000 ปอนด์ต่อหน่วย ทำให้เครื่องบินมีสมรรถนะการเร่ง ความเร็ว และอัตราไต่ที่โดดเด่น เหมาะสำหรับการบรรทุกอาวุธจำนวนมากโดยไม่เสียความคล่องตัว จุดนี้เป็นการพัฒนาต่อจาก F-15E สไตรค์อีเกิล ที่ใช้เครื่องยนต์รุ่นเดียวกัน แต่ F-15EX ได้ปรับปรุงการบูรณาการให้รองรับการบินในภารกิจที่หนักและยาวนานยิ่งขึ้น
F-15EX ติดตั้งเรดาร์ AESA AN/APG-82(V)1 ที่ทันสมัยกว่าในรุ่นที่ใช้ใน F-15E รุ่นใหม่นี้มีพิสัยตรวจจับไกลกว่าและทนทานกว่า นอกจากนี้ยังมีคอมพิวเตอร์ภารกิจ ADCP II ที่มีพลังประมวลผลสูง ช่วยรวมข้อมูลจากเรดาร์และเซนเซอร์ต่าง ๆ ได้แบบเรียลไทม์ ห้องนักบินเปลี่ยนจากจอหลายจอขนาดเล็กใน F-15E มาเป็นจอสัมผัสแบบใหญ่ ที่ใช้งานสะดวกกว่า พร้อมระบบ fly-by-wire ที่ทำให้การควบคุมเครื่องบินนิ่งและตอบสนองแม่นยำ นอกจากนี้ยังติดตั้ง EPAWSS (AN/ALQ-250) ระบบสงครามอิเล็กทรอนิกส์ใหม่ที่ดีกว่ารุ่นเก่าใน F-15E อย่างมาก สามารถตรวจจับสัญญาณเรดาร์ เตือนภัย ก่อกวนสัญญาณข้าศึก และเพิ่มความอยู่รอดของเครื่องบิน นอกจากนี้ยังสามารถติดตั้ง กระเปาะ IRST Legion สำหรับตรวจจับเป้าหมายด้วยอินฟราเรด และระบบหมวกเล็งเป้า JHMCS ที่ช่วยให้นักบินยิงอาวุธตามการหันศีรษะ
F-15EX สามารถบรรทุกมิสไซล์ AIM-120 แอมแรม และ AIM-9X ได้มากถึง 12 ลูก ซึ่งมากกว่าความจุมาตรฐานของ F-15E อย่างชัดเจน และยังมีแนวคิดใช้รางบรรทุกแบบ AMBER ที่อาจเพิ่มจำนวนอาวุธปล่อยอากาศสู่อากาศได้ถึงกว่า 20 ลูก ทั้งนี้สำหรับภารกิจโจมตี F-15EX รองรับการติดตั้ง ระเบิดนำวิถี (JDAM, SDB) และมิสไซล์อากาศสู่ผิวพื้นระยะไกล (JASSM) รวมถึงการบูรณาการอาวุธความเร็วเหนือเสียงในอนาคต จุดนี้ถือว่าเป็นการต่อยอดจาก F-15E ที่เดิมก็เน้นภารกิจโจมตี แต่ F-15EX ถูกออกแบบให้มีความยืดหยุ่นและรองรับเทคโนโลยีใหม่ได้ดีกว่า อีกหนึ่งความพิเศษของ F-15EX คือความสามารถบรรทุกระเบิดนำวิถีเจาะบังเกอร์แบบ GBU-28 ขนาด 5,000 ปอนด์ ซึ่งเป็นเครื่องบินขับไล่รุ่นเดียวของโลกที่บรรทุกระเบิดขนาดนี้ได้ในปัจจุบัน